So nummer 1942 vil Danni Sørensen fra Store Vognsbæk ved Frederikshavn formentlig tænke tilbage på, når han engang indstiller karrieren som svineproducent.

For so nummer 1942 har præsteret på et så højt niveau, at den nordjyske svineproducent selv spærrede øjnene op, da soen efter anden, tredje og fjerde læg med kuldstørrelser på henholdsvis 27, 28 og 29 og blot to dødfødte grise i sjette læg overgik de hidtidige præstationer.

Toppede med 31 levendefødte grise

Soen præsterede nemlig hele 31 levendefødte grise og en dødfødt gris i sjette læg, og det fik dengang Danni Sørensen til at kontakte LandbrugsAvisen for at høre, om andre besætninger havde fået så mange levendefødte grise.

Det var ikke tilfældet, og siden er soen fortsat med at producere mange smågrise.

Sokortet fra besætningen viser, at soen i alt fik 351 levendefødte grise fordelt på 16 kuld svarende til et gennemsnit på knap 22 levendefødte grise. Foruden de levendefødte fik so nummer 1942 også 31 dødfødte grise i sin levetid og var ammeso for to kuld.

For soen er ikke mere.

»Hun var fortsat en pæn so, og jeg håbede på, at hun kunne nå 20 kuld. Det var meningen, hun skulle dø i stalden, men til sidst var jeg nødt til at sende hende på slagteriet, fordi de sidste kuld ikke var særligt store«, fortæller Danni Sørensen.

Selv om soens præstationer har været på et meget højt niveau, siden den så dagens lys 20. december 2011, går der i den nordjyske stald andre søer rundt, som tangerer so nummer 1942.

»Jeg har flere søer, der har fået fem og seks læg, hvor de i gennemsnit har fået flere grise end so nummer 1942, men de kommer ikke til at få lige så mange kuld, fordi de bliver overhalet af andre søer, som er endnu mere produktive«, vurderer Danni Sørensen.